# Die Schedelsche Weltchronik (deutsch):276

| 275 <<<Vorheriges Blatt | Die Schedelsche Weltchronik Blatt CCLXXVI | Nächstes Blatt>>> 277 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXXV verso:

KErnten ist auch ein gepirgige gegent an Crain stossende. gegen dem orient vnd mitternacht an Steyer gelegen. gegen dem nydergang vnd mittemtag an das welsch gepirg vnnd Foriaul ru$^e$erende hat in ir vil tal vnd pu$^e$hel. waitzfruchtper. vil see. vil pech vnd flu$^e$ss. vnder den die Trawn der fu$^e$rnembst ist. der durch Steyer vnd Hungern in die Thonaw fleu$^e$ßt. Dise gegent ist dem o$^e$sterreichischen hertzogthumb vndertenig. Als offt ein newer regirender fu$^e$rst angeet so haben die inwoner diss lands ein solche gewonheit das nit weit von der stat sant Veit in einem weitten tal auf einem weitten feld ein pawer auf einen marmorstain dasellbst aufgericht steiget. dem dz ambt auß erblicher gerechtigkeit zu gepu$^e$rt. der hat auff der rechten seyten einen magern schwartzen ochßen. vnd auff der lincken seyten ein magers vngestalts pferdt. Aldaherumb stett das volck vnnd alle pawrschaft. So kumbt den der fu$^e$rst auff der andern seyten entgegen dorther. vnd der adel wol geklaid vnnd geziert mit einem panyer vnd wappen des fu$^e$rstenthumbs. So lawfft der graff von Go$^e$rtz zwischen zwelff kleinen panyern vor her. der ander adel folgt hernach. nymant erscheint in diser versammlung vnachtperer den der fu$^e$rst. in gestalt eins pawrn. in einem groben pewrischen klaid vnder einem pewrischen hu$^o$t mit pewrischem geschu$^e$ehe vnd einem stab gleich einem hirtten tragende. vnd wenn der pawr auff dem stain sitzende des fu$^e$rsten dort her komende ansihtig wirdt so schreyet er mit windischem gezu$^e$nge (dann die Kerrnter sind Winden) sprechende. Wer ist der der also hohfertigclich pranget dort her. so spricht das vmbsteend volck. der fu$^e$rst des lannds ku$^e$mbt. so spricht der pawr. ist er auch ein gerechter richter vnd liebhaber des hails vnßers lands. freyer aigenschaft. der erwirdig. Ist er auch icht ein heyer vnd beschirmer cristenlichs glawbens. so antwurten sie alle. ia er ists vnnd wirds. So fragt den der pawr hinwiderumb. wie. oder mit wz gerechtigkeit wurd er mich von disem stu$^o$l bewegen. so spricht den der graff von Go$^e$rtz man wirdt dich mit .lx. pfennigen von dannen kawffen. dise zway hawbt vihs der ochs vnnd das pferd werden dein. so wu$^e$rdestu des fu$^e$rsten klaid nemen vnd dein haws frey vnd vnzinsper. als denn so gibt der pawr dem fu$^e$rsten einen fenften packenschlack vnd gepeu$^e$t ime einen rechten richter zesein damit steet er auff vnd fu$^e$ert sein vihe mit ime hinweg. so steygt der fu$^e$rst auff den stain mit außerzognem plossem schwert sich vmb vnd vmb kerende vnnd dem volck gu$^o$te vnnd gleiche gericht gelobende. Man sagt auch das demselben pawrn kalts wasser zugepracht werdt das trincke er auß einem filtz hu$^o$t gleich als ob er den geprauch des weins verachtet. darnach zewht der fu$^e$rst in sant Peters kirchen zu nehst auff einem perg gelegen vnd ettwen ein bischoflich kirch gewesen. alda er nach volbringung des go$^e$tlichen ambts pfligt die pewrischen klaider ab. vnd die fu$^e$rstenlichen anzeziehen vnd nach scheinperlicher wirtschaft mit seinem adel vnd ritterschaft widerumb in das feld zereyten vnd alda auff dem richter stu$^o$l sitzende den begerenden rechts zegestaten vnd lehen zeleyhen[.] Man sagt dz nach der gepurt Cristi vnßers haylands .vii$^c$.xc. bey zeiten kaiser Karls des grossen. Igno der hertzog diss lands der landschaft vnd inwonern diser gegent ein grosse wirtschaft beraytet vnd dem pawrs volck das er nahent zu im sitzen ließ guldine vnd silberine gefeß. vnd den edeln vnd fo$^e$rdersten weit von im gesetzt yrdine trinckgschier fu$^e$rzetragen geschaft hett. Als er nun gefragt wardt was er da mit mainet do antwurtet er. das die nit also rayn weren die in grossen stetten vnd ko$^e$stlichen pallasten woneten als die auf dem gew vnd in demu$^e$etigen hewßlein die pawrn hetten nach annemung des euangeliums mit dem heilligen tawff geraynigt scho$^e$n sele. so wern die sele der vnd mechtigen mit der vermayligung abgo$^e$ttereischer anbettung befleckt vnnd verschwertzt. Nw het er solche wirtschaft nach gestalt vnd weise der selen fu$^e$rgenomen. In kurtzer zeit darnach hetten die edeln von Virgilio vnd Arnone den Saltzburgischen bischoffen schares weise den prunnen des heilligen tawfs vnnd den cristenlichen glawben empfangen. von dannen her wer die ere der einsatzng eins fu$^e$rsten der pawrschaft zugeaignet. Ein hertzog zu Kernten ist ein ieger des reichs gewest fu$^e$r den alle irrig sachen der ieger zu entschied geschoben warden. So dann er vor dem kaiser in gericht den clagern antworten solt so was er das zethun nit schuldig anders dann in windischer zungen. In disem land ist in einer statt Clagenfurt genant wider die dieb gar ein harte gewonheit. dann so ymant in einen argkwon einicher dieberey felt so wirdt er alßpald gefangen vnd zu tod erhangen. vber drey tag darnach fragen die von Clagenfu$^e$rt den sachen der dieberey nach vnd so sie denn finden dz er der dieberey vnd des tods schu$^e$ldig gewesen sey so lassen sie den leichnam hangen bis er gar verzert wu$^e$rdt. Erfindet sich aber das dem erhangnen vnrecht beschehen ist so nemen sie den leichnam wider von dem galgen vnd halten der selen ein offne begencknus. In disem land hat graff Vlrich von Go$^e$rtz ein man zerru$^e$dter denn ein weib seine iunge vnzeitige tochter zu mitternacht zum getranck auffgewecket. vnnd mer wandels vnnd gemainschaft mit den hirten denn mit den edellewten gehabt. vnd spilet also alter mit den kindern auff dem eyse. vnd sein wonung was vil bey gemaynen weybern. gar selten name er die speyse zu hoff. Er gieng allain zum koch vnnd frass suppen in der kuchen. Er tru$^o$g schno$^e$de vnd vnsawbere klaider an vnd plecket im die prust. So waren ime seine awgen alweg zeherfeu$^e$cht. Wenn yezuzeiten diser graff zu kaiser Friderichen komen wolt vnd so denn der kaiser desselben grafen ansihtig wardt so fordret er mich zu ime vnd sprach. Enea kum her vnnd schawe den fu$^e$rsten der dort her zu uns eylet. Hastu ye einen raynern vnnd hu$^e$bschern fu$^e$rsten gesehen so sags. Diser graff het ein Hungerin zu einem weib die bracht ine auß tu$^e$rstigkeit zu gefangknus. Auß der wardt er durch hilff graff Vlrichs von Cili erledigt. darumb veriaget er sein weib von im vnnd starb vnlang darnach vnnd ließ wolgeschickt su$^e$ne als erben des lands. die waren an gu$^o$tsittigkeit der mu$^o$ter gleicher dann dem vater.
STeyer ettwen Valeria genant sto$^e$st gegen dem auffgang an Hungern. von mitternacht o$^e$sterreich. vnd gein dem nydergang vnd mittemtag Krayn vnd Kernten ansehende. Dise gegent ist auch pirgig. wiewol die gegen dem auffgang nit klaine ebne hat. Trawn vnd Mur die beru$^e$mbten zwen flu$^e$ss befeu$^e$chtigen dise gegennt. die Mur fleu$^e$ßt in die Trawn vnd die Trawn in die Thonaw. das volck in den stetten ist gewonlich Teu$^e$tsch. vnd das pawrfuolck herdißhalb der Trawn windisch. Dise gegent geho$^e$rt vnder das haws zu o$^e$sterreich. Hier innen ist ein altes stettlein das ettlich Cili nennen. alda erscheinen vil anzaigung alter ding. auch namen vnd marmorstainini greber der ro$^e$mischen fu$^e$rsten. Zu vnßern zeitten hat alda geherrschet graff Friderich. der dann in vnkeu$^e$scher flaischgirigkeit gegen einem zuweib entzu$^e$ndet seine eeliche gemahele ein geporne greffin von Croacien mit seiner hannd erto$^e$tet. So ertrencket sein vater. als der mechtigen gerechtigkeit ist das zuweib. So name der

## CCLXXVI recto:

sun die weiber von iren mennern. zucket die iunckfrawen gein hof. fienge das land volck zu dienstperkeit. zerru$^e$det der kirchen gu$^e$eter vnd samlet allenthalben zu ime die mu$^e$ntzfelscher. vbeltetter. warsager. schwartzku$^e$nster. vnd wiewol er in dem gnadenreichen iar yetzo newntzig ierig er von ablaß wegen gein Rom zohe so erschyne doch nach seiner widerkunft kein besserung an ime. vnd als er gefragt wardt war zu ime die romfart nu$^e$tz gewesen wer so er sie doch seiner alten sytten nit masset. do antwurter er vnd sprach. Mein schuster macht nach seiner widerfart von Rom auch noch stifel. Nach diss grafen absterben erbet ine Vlrich sein sun ime in andern dinngen an synnen gleich. aber redgesprecher. Als derselb erschlagen wardt do waren .xxiiii. ansprecher seiner verlassen erbschaft[.] Also wie er in seinem leben allenthalben krieg vnd auffru$^o$r bewegt also erwecket er auch sterbende zwittracht vnd widerwertigkeit. aber die o$^e$bern vnd fo$^e$rdern des lands vermaynten die besitzung desselben lands kaiser Friderichen einzegeben mit dem geding das sie den ansprechern nach gewonheit des lands in gericht antwurteten[.] So vnderstund sich graff Vlrichs gelaßne wittib das das sie inn het zebeschirmen. Aber kaiser Friderich wardt nach erobrung vil schlo$^e$sser mit gewalt zu letst zu Cili auffgenomen auß vbergebung eins Beheims der wz des grafen rittermaister vnd empfienge gelt von dem kaiser vnd wendet sich von der grefin ab[.] Aber er empfienng des pald rewen vnd vnderstund sich einer groben vbeltat vbel mit vbel zebedecken. vnd den kaiser mit wenig volcks zu Cili wesende bey nachtlicher weil zebehemmen. dann er wardt mit anschlag ettwen vil burger daselbst mit achthundert rewttern eingelassen vnd zu der waffen gegriffen. aber die go$^e$tlich gu$^e$etigkeit gestund kaiser Friderichen bey. die ime wider die gewonheit in dem o$^e$bern schloss an diser nacht zeschlaffen geraten het. Das hofgesind so in dem stettlein bliben waren alle gefangen. vnd Johannes vngnadius der allerreichst in Steyrn mit seinem bruder Jorgen hingefu$^o$rt mitsambt Vlrichen dem o$^e$sterreichsichen cantzler. der doch ein bischoff vnd in die kirchen geflohen was. Man sagt das in Steyern ein edel man gewesen wer dem wer oft eingefallen sich zeerhencken darumb het er bey einem gelertenn mann wider so$^e$lche anfechtung rats sie pflegen vnd in rat gefunden das er einnen aigen briester bestellen solt der ime alle tag mess lese dem het der edel man also folg gethan vnd ime schier ein gantz iar mess lassen halten vnd derselben weil keinen einfallenden gedancken des erhengkens gehabt. Zu letst wardt der edelman von seinem bestelten priester gebetten ime zeuergu$^e$nnen einem pfarrer auff der kierchweyhe in der nehe zedienen. das het ime der edel man nachgegeben in willen auch alßpald hinach zefolgen vnd bey den heilligen ambten zesein. vnd wiewol er darnach lang wanckelmu$^e$etig gewesen wer so wer er doch schier vmb mittentag gegangen vnd einem pawrn in dem wald begegnet der het ime gesagt wie dz go$^e$tlich ambt auff der kirchweyhe volbracht vnd alles volck abgegangen wer. dess het sich der edelmann gar ser betru$^e$ebt vnnd gesprochen. Er wer vnselig das er desselben tags den heilligen fronleichnam Cristi nit gesehen het. darumb het er den pawrn angemu$^o$tet. ob er ime das das er mit beywesen in dem go$^e$tlichen ambt verdient het verkawffen wolt do het der pawr eins schlechten klaidleins vom edelman begert. Nach beschehnem kawff wer der edel man nichts destminder in die kirchen gegangen vnd het gebettet. als er nw auff dem widerweg anhaims het wo$^e$llen geen do het er den pawrn an einem pawm hangende gefunden. vnnd darnach nit mer schwerer gedancken empfunden. In diser gegent seu$^e$det man vil saltz. das fu$^e$eret man von dannen in andere land. Daselbst ist auch vil reichs eysen ertze vnd silber gru$^o$ben.
* ↑ in slawischer Sprache
* ↑ Slawen
* ↑ 790 n. Chr.